Katt skutt 20 ganger med luftgevær på Hønefoss
Katten hadde én kule i ryggraden, ti kuler i venstre bakbein, fem i venstre bukside, en i venstre frampote og tre kuler i nesen. Hendelsen skal ha skjedd i området Haldensjordet i Hønefoss, opplyser Nordre Buskerud politidistrikt på Twitter. - Det er tragisk, rett og slett, sier operasjonsleder Espen Sola i Nordre Buskerud politidistrikt til NRK. Lørdag ble en katt funnet spiddet på et tre i Vangen i Haugesund. - Den var rett og slett ille tilredt, sa operasjonsleder Trond Friberg i Haugaland og Sunnhordland politidistrikt til Haugesunds Avis. I samme distrikt ble fem katter drept i fjor. Dyrerettighetsorganisasjonen NOAH vil politianmelde lørdagens kattedrap og utlover samtidig en dusør på 5.000 kroner for tips i saken. - Med den alvorlige forhistorien i dette området hvor flere katter er mishandlet til døde uten at gjerningspersonen er tatt, mener vi det er viktig å oppmuntre folk til å gi politiet tips, sier veterinær i NOAH, Siri Martinsen Hun sier det er en tydelig sammenheng mellom vold mot dyr og vold mot mennesker - ikke minst når det gjelder grov, sadistisk vold som det synes å være snakk om her.
En katt ble søndag levert til en veterinær i Hønefoss etter å ha blitt skutt 20 ganger med luftgevær.